กลุ่มตลาดเกิดใหม่ทรุดหนัก
ตลาดเกิดใหม่เจ็บหนัก เจอราคาน้ำมันดิ่ง-ดอลลาร์แข็ง
29 ต.ค. 2565

ตลาดเกิดใหม่เจ็บหนัก เจอราคาน้ำมันดิ่ง-ดอลลาร์แข็ง
กลุ่มประเทศตลาดเกิดใหม่ได้รับผลกระทบอย่างหนัก จากการแข็งค่าของค่าเงินเหรียญสหรัฐ ที่แข็งค่าที่สุดในรอบ 14 ปี เมื่อเทียบกับสกุลเงินในตลาดเกิดใหม่ และราคาน้ำมันในตลาดโลกที่ปรับตัวลดลง โดยเมื่อวันที่ 8 ธ.ค.ที่ผ่านมา ราคาน้ำมันได้ปรับลดต่ำลงไปอยู่ในระดับต่ำที่สุดในรอบ 5 ปี
ไฟแนนเชียลไทม์ รายงานดัชนีอัตราแลกเปลี่ยนตลาดเกิดใหม่ของเจพี มอร์แกน ซึ่งเป็นดัชนีที่ติดตามการแข็งค่าของประเทศกำลังพัฒนาต่างๆ ต่อค่าเงินเหรียญสหรัฐ พบว่าอยู่ในระดับที่ต่ำที่สุดนับตั้งแต่ปี 2000 เลยทีเดียว
สื่อชื่อดังระบุต่อไปว่า ตลาดเกิดใหม่ได้รับผลกระทบจากการแข็งค่าของค่าเงินเหรียญสหรัฐ การส่งออกที่อ่อนแอ เนื่องจากการเติบโตที่ชะลอตัวลงของจีน และราคาสินค้าโภคภัณฑ์ที่ปรับตัวลดต่ำลง ซึ่งได้ส่งผลกระทบต่อประเทศผู้ส่งออกทรัพยากรธรรมชาติ อย่างเช่น รัสเซีย ไนจีเรีย และเม็กซิโก
ขณะเดียวกัน  แม้กระทั่งประเทศที่บริโภคน้ำมันเป็นจำนวนมหาศาล ซึ่งควรจะได้รับประโยชน์จากราคาน้ำมันที่ลดลงอย่างเช่น ตุรกี แอฟริกาใต้ ก็ได้รับผลกระทบจากการอ่อนค่าของค่าเงินเช่นเดียวกัน โดยค่าเงินที่อ่อนตัวลง แม้จะช่วยให้การส่งออกของประเทศนั้นๆ มีศักยภาพการแข่งขันได้มากขึ้น ทว่าทำให้การนำเข้ามีราคาแพงมากขึ้นเช่นกัน และการอ่อนค่าของเงินสกุลท้องถิ่นยังจะทำให้มูลหนี้ที่เป็นเงินต่างชาติเพิ่มขึ้นด้วย
ทั้งนี้ ค่าเงินเหรียญสหรัฐที่แข็งค่ามากขึ้น เป็นผลมาจากการเติบโตทางเศรษฐกิจของสหรัฐที่มีแนวโน้มสดใสมากขึ้น ขณะที่ประเทศอื่นๆ ของโลกยังอยู่ในสภาวะที่อ่อนแอ
“สิ่งที่เป็นข่าวดีของสหรัฐ นับเป็นอุปสรรคสำหรับกลุ่มประเทศตลาดเกิดใหม่” โดมินิก โรสซี หัวหน้าเจ้าหน้าที่ด้านการลงทุนของฟิเดอลิตี้ เวิลด์ไวลด์ อินเวสต์เมนต์ ซึ่งเป็นกลุ่มการจัดการกองทุนที่ใหญ่ที่สุดแห่งหนึ่งของโลก กล่าว
ทั้งนี้ ก่อนหน้านี้ทางธนาคารเพื่อการชำระหนี้ระหว่างประเทศ (บีไอเอส) ได้ออกโรงเตือนประเทศตลาดเกิดใหม่ให้ระมัดระวังเรื่องความอ่อนแอทางด้านการเงิน โดยเฉพาะประเทศที่มีหนี้ในรูปสกุลเงินต่างประเทศ